HuffPost Greece

«Είμαι άνθρωπος και εγώ». Είναι τα λόγια ενός νέου, που προσπαθεί να κάνει πραγματικότητα τα όνειρα του, παρά τα εμπόδια που του παρουσιάζονται. Ο Ιάκωβος Ανδρεαδάκης, είναι ένας 22χρονος, με Σύνδρομο Down. Αμέσως μετά την αποφοίτηση του από το γενικό λύκειο, επέλεξε να σπουδάσει Τουρισμό, στο δημόσιο ΙΕΚ Αναβύσσου (Ειδικός Ξενοδοχειακών Υπηρεσιών και Τροφοδοσίας). Ωστόσο, τα πράγματα δεν πήγαν όπως τα περίμενε. Ήρθε αντιμέτωπος με την ψυχρότητα του κράτους, αλλά και συγκεκριμένων καθηγητών μέσα στην ίδια σχολή.

Η HuffPost Greece συνάντησε τον Ιάκωβο. Μαζί με την μητέρα του, Ειρήνη Γράψια και τον αδερφό και συμφοιτητή του, Παναγιώτη Ανδρεαδάκη, ο οποίος μάλιστα είχε γράψει πρόσφατα και ανοιχτή επιστολή- καταγγελία, μέσω της οποίας δημοσιοποιήθηκε η περιπέτεια του Ιάκωβου. Ο 22χρονος νέος, αποφάσισε να σπουδάσει Τουρισμό, αφού αυτό είναι ένα από τα πιο δυνατά «χαρτιά» της Ελλάδας. Όπως τονίζει η μητέρα του «θα ήταν πολύ ωραίο να βρίσκεται στην ρεσεψιόν κάποιου ξενοδοχείου και να υποδέχεται τα άτομα με αναπηρία. Έτσι ώστε και αυτοί να νιώθουν πιο άνετα». Παράλληλα, αυτό θα ήταν και μια θετική διαφήμιση για την Ελλάδα. Θα έδειχνε ότι η χώρα μας αξιοποιεί τους ανθρώπους με ιδιαιτερότητες και δεν τους εγκαταλείπει σε ιδρύματα ή εκτός κοινωνίας. «Μπορώ επίσης να βοηθήσω στο στρώσιμο των τραπεζιών ή στην κουζίνα» επισημαίνει ο Ιάκωβος. Η περιπέτεια του ξεκινά με την εγγραφή του στο δημόσιο ΙΕΚ. Ο ίδιος ήταν 15ος επιτυχών, στους 25, σε όλη την Ελλάδα. Όμως το υπουργείο Τουρισμού, με απορριπτική επιστολή του αρνούνταν να τον εγγράψει για να ξεκινήσει τις σπουδές του επειδή επρόκειτο για ΑΜΕΑ. Χωρίς να δικαιολογεί μια τέτοια κίνηση κάποια εγκύκλιος.